b"\n_START_ARTICLE_\nPrinssi Williamin ja Catherine Middletonin h\xc3\xa4\xc3\xa4t\n_START_SECTION_\nTieto kihlauksesta\n_START_PARAGRAPH_\nWalesin prinssin toimisto Clarence House tiedotti 16. marraskuuta 2010, ett\xc3\xa4 Walesin prinssin vanhin poika prinssi William menisi naimisiin pitk\xc3\xa4aikaisen tytt\xc3\xb6yst\xc3\xa4v\xc3\xa4ns\xc3\xa4 Catherine Middletonin kanssa \xe2\x80\x9dkev\xc3\xa4\xc3\xa4ll\xc3\xa4 tai kes\xc3\xa4ll\xc3\xa4 vuonna 2011 Lontoossa\xe2\x80\x9d. He kihlautuivat lokakuussa 2010 ollessaan lomalla Keniassa. William antoi Middletonille saman kihlasormuksen, jonka h\xc3\xa4nen is\xc3\xa4ns\xc3\xa4 antoi Williamin \xc3\xa4idille, Walesin prinsessa Dianalle. Sormus on 18 karaatin valkokultaa, jossa on 12 karaatin ovaalinmuotoinen safiiri ja 14 reunatimanttia.\n_START_SECTION_\nSuunnittelu\n_START_PARAGRAPH_\n23. marraskuuta 2010 Clarence House tiedotti, ett\xc3\xa4 h\xc3\xa4\xc3\xa4t pidet\xc3\xa4\xc3\xa4n 29. huhtikuuta 2011 Westminster Abbeyss\xc3\xa4. Westminster Abbey on ollut perinteinen kruunajaiskirkko jo vuodesta 1066 l\xc3\xa4htien, mutta h\xc3\xa4it\xc3\xa4 siell\xc3\xa4 on pidetty vasta jonkin aikaa. Lis\xc3\xa4ksi tiedotettiin, ett\xc3\xa4 h\xc3\xa4iden kustannuksista vastaavat kuninkaallinen perhe henkil\xc3\xb6kohtaisesti ja Middletonin perhe. Turvallisuustoimista ja kuljetuksista aiheutuvat kulut maksoi valtio. Pari esitti toiveen, ett\xc3\xa4 h\xc3\xa4\xc3\xa4lahjojen sijaan vieraat lahjoittaisivat rahaa hyv\xc3\xa4ntekev\xc3\xa4isyyteen. He perustivat Prinssi Williamin ja Miss Catherine Middletonin hyv\xc3\xa4ntekev\xc3\xa4isyysrahaston, joka tukee hyv\xc3\xa4ntekev\xc3\xa4isyysj\xc3\xa4rjest\xc3\xb6j\xc3\xa4, esimerkiksi Christchurchin maanj\xc3\xa4ristyksen rahastoa, Kanadan rannikkovartiostoa, Australian pelastushelikoptereita ja Zoological Society of London -seuraa.\n_START_SECTION_\nAikataulu\n_START_PARAGRAPH_\nAlkaen klo 8.15 p\xc3\xa4\xc3\xa4osa h\xc3\xa4\xc3\xa4vieraista, Kansainyhteis\xc3\xb6n maiden kenraalikuvern\xc3\xb6\xc3\xb6rit ja p\xc3\xa4\xc3\xa4ministerit ja diplomaattikuntaa saapui Abbey'in. Prinssit William ja Harry saapuivat noin klo 10.15. Seuraavaksi tulevat vieraat olivat muiden maiden kuningasperheiden edustajia. Heid\xc3\xa4n j\xc3\xa4lkeens\xc3\xa4 saapui Middletonin perhe ja viimeiseksi prinssin perhe (prinsessa Anne ja puolisonsa vara-amiraali Timothy Laurence, prinssi Andrew, prinsessa Eugenie, prinsessa Beatrice, prinssi Edward, Wessexin kreivit\xc3\xa4r, Walesin prinssi Charles ja Cornwallin herttuatar Camilla). Perinteen mukaisesti kuningatar ja Edinburghin herttua ovat viimeiset kuninkaallisen perheen j\xc3\xa4senet, jotka l\xc3\xa4htev\xc3\xa4t Buckinghamin palatsilta. He saapuivat Abbeyyn noin klo 10.45. Morsiamen seurue l\xc3\xa4hti kirkkoon Goring Hotel -hotellilta. Vihkiminen alkoi klo 11 ja p\xc3\xa4\xc3\xa4ttyi noin klo 12.15. Vastavihitty pari siirtyi Buckinghamin palatsille seurueessa, johon kuuluvat molempien vanhemmat, muita kuninkaallisen perheen j\xc3\xa4seni\xc3\xa4, best man ja morsiusneidot. Klo 13.25 h\xc3\xa4\xc3\xa4pari tuli palatsin parvekkeelle tervehtim\xc3\xa4\xc3\xa4n v\xc3\xa4kijoukkoa ja katsomaan ohilentoa, joka tehtiin Avro Lancaster, Spitfire ja Hurricane -lentokoneiden muodostamalla ryhm\xc3\xa4ll\xc3\xa4. Niiden j\xc3\xa4lkeen tuli kaksi Eurofighter Typhoon -konetta ja kaksi Panavia Tornado -konetta.\n_START_SECTION_\nVihkiminen\n_START_PARAGRAPH_\nKuningattaren toimisto St James's Palace tiedotti 5. tammikuuta, ett\xc3\xa4 juhla alkaa kello 11.00 paikallista aikaa ja Middleton saapuu kirkolle autolla, ei hevosten vet\xc3\xa4mill\xc3\xa4 vaunuilla, kuten kuninkaallisissa h\xc3\xa4iss\xc3\xa4 on ollut tapana. Reitti kulkee The Mall -katua pitkin Horse Guards Paraden kautta Whitehallille, josta saavutaan kirkolle. Canterburyn arkkipiispa Rowan Williams suoritti vihkimisen. Juhlan j\xc3\xa4lkeen pari palasi samaa reitti\xc3\xa4 pitkin kuningattaren pit\xc3\xa4m\xc3\xa4lle vastaanotolle Buckinghamin palatsiin. Walesin prinssi tarjosi yksityisen illallisen my\xc3\xb6hemmin illalla.\n_START_SECTION_\nTelevisiointi\n_START_PARAGRAPH_\nH\xc3\xa4it\xc3\xa4 katsoi television ja internetin kautta arviolta noin kaksi miljardia ihmist\xc3\xa4. CNN l\xc3\xa4hetti paikalle 125-henkisen ryhm\xc3\xa4n h\xc3\xa4\xc3\xa4l\xc3\xa4hetyksen tekemist\xc3\xa4 varten. H\xc3\xa4iden 3D-l\xc3\xa4hetyst\xc3\xa4 suunniteltiin, mutta sit\xc3\xa4 ei kuitenkaan toteutettu."